**„Железнице Србије“ ад**

**-** Одбор послодавца за преговоре

за закључивање Колективног уговора

за "Железнице Србије" ад, Београд

**Дана: 17.08.2020. године ПРЕДЛОГ**

**Б е о г р а д**

**З А П И С Н И К бр. 4**

са преговора о закључивању Колективног уговора за „Железнице Србије“ акционарско друштво, Београд, одржаних 17.08.2020. године, са почетком у 10:00 часова у сали 361,

на I спрату пословне зграде, ул. Немањина бр. 6 у Београду

Састанку присуствују:

**Одбор за преговоре „Железнице Србије“ ад**: Светлана Јелић-Бурић, председник Одбора, Наташа Алексић Капетановић, члан, мр Дејан Бадовинац, члан, Марија Вујовић, члан, Миланка Минић, члан,

**Одбор за преговоре репрезентативних синдиката**: Верица Николић, председник, Јелена Јововћ, члан, Ивана Јовичић Ћурчић, члан, Саша Станковић, члан

Светлана Јелић-Бурић, председник Одбора послодавца за преговоре за закључивање Колективног уговора за “Железнице Србије” ад, поздравила је присутне и отворила састанак.

Присутне је обавестила да су представници Одбора за преговоре Оснивача јавили да су спречени да присуствују састанку због састанка у Министарству финансија.

Светлана Јелић-Бурић, предложила је следећи

Дневни ред:

1. Усвајање записника број 3. са преговора за закључивање Колективног уговора за „Железнице Србије“ акционарско друштво, Београд, одржаних 12.08.2020. године

2. Разматрање и усаглашавање текстуалног дела Колективног уговора за “Железнице Србије” акционарско друштво, Београд

3. Разно

Дневни ред је једногласно усвојен.

**Тачка 1. Усвајање записника број 3. са преговора за закључивање Колективног уговора за „Железнице Србије“ акционарско друштво, Београд, одржаних 12.08.2020. године**

Записник бр. 3 са преговора за закључивање Колективног уговора за “Железнице Србије” ад, одржаних 17.08.2020. године, је усвојен уз примедбу Јелене Јововић члана Одбора синдиката која се односи на дискусију именоване под тачком 5), а односи се на формирање Комисије за израду Прилога I Колективног уговора за „Железнице Србије“ акционарско друштво, Београд.

Јелена Јововић је тражила да се унесе у записник да је става да је потребно да се унапред договори и прцизира да ли ће Радна група за израду Методологије за вредновање послова из Прилога I Колективног уговора за „Железнице Србије“ акционарско друштво, Београд истовремено радити и Прилог I или ће се формирати посебна независна Комисија која ће се бавити израдом Прилога I Колективног уговора за „Железнице Србије“ акционарско друштво, Београд.

Других примедби на Записник није било.

Констатовано је да ће се примедба Јелене Јововић унети у Записник бр. 3 и са том примедбом Записник бр. 3 је усвојен.

**Тачка 2. Разматрање и усаглашавање текстуалног дела Колективног уговора за “Железнице Србије” акционарско друштво, Београд**

Пошто седници не присуствују чланови испред Министарства за рад, запошљавање, борачка и социјална питања као ни чланови Министарства финансија због раније преузетих обавеза, предложено је да се настави даље са радом, а да се касније врати на претходне чланове за које је констатовано да је су потребна мишљења њихових представника како би се и ти чланови Колективног уговора усагласили.

Преговори су настављени од пододељка **Одсуство уз накнаду зараде (плаћено одсуство)**

**Разматран је члан 18. нацрта Колективног уговора.**

Јелена Јововић, члан Одбора репрезентативних синдиката је предложила да се изврше измене и то:

1. да се у ставу 1. тачки 2. термин «порођај супруге» преформулише у «рођење детета»
2. да се дода нова подтачка 2а - за склапање брака детета 3 радна дана плаћеног одсуства
3. да су тачки 4. после речи: « и других лица која жуве у заједничком породичном домаћинству запосленог» додају речи: «као и очуха или маћехе»
4. да се под тачком 9. заштита и отклањање штетних последица у домаћинству, проузрокованих елементарним непогодама плаћено одсуство повећа са 3 радна дана на 5 радних дана
5. да се дода нова тачка 12. или у оквиру постојеће тачке 11. дода да запослени који је оболео од заразне болести има право на плаћено одсуство за бањско лечење на терет послодавца у трајању од 7 радних дана

Након дискусије Одбори су усагласили ставове да се повећа број радних дана плаћеног одсуства за под тачком 3. рођење унука/е са 2 на 3 радна дана и под тачком 9. - заштите и отклањања штетних последица у домаћинству, проузрокованих елементарним непогодама са 3 на 5 радних дана.

Представници Одбора послодавца су казали да предлог за увођење права на плаћено одсуство у трајању од 7 радних дана ради бањског лечења запосленог који је оболео од заразне болести на терет послодавца нема основа јер за такве намене нису обезбеђена средства.

**Члан 18. је усаглашен и гласи:**

**„Одсуство уз накнаду зараде (плаћено одсуство)**

**Члан 18.**

Запослени има право на плаћено одсуство у трајању највише до пет радних дана у календарској години, у случају:

1. склапања брака 5 радних дана;
2. порођаја супруге 5 радних дана;
3. рођења унука/е **3** радна дана;
4. смрти члана уже породице и других лица која живе у заједничком породичном домаћинству запосленог 5 радних дана;
5. теже болести члана уже породице 5 радних дана;
6. смрти родитеља, усвојиоца, брата или сестре брачног друга запосленог 3 радна дана;
7. добровољног давања крви 2 узастопна дана рачунајући и дан давања крви;
8. селидбе запосленог:
   1. на подручју истог места 2 радна дана;
   2. на подручју другог места 3 радна дана;
9. заштите и отклањања штетних последица у домаћинству, проузрокованих елементарним непогодама **5** радних дана;
10. учествовање на радно производном или спортском такмичењу организованом од стране синдиката 3 радна дана;
11. ради упућивања на превенцију радне инвалидности или рехабилитацију 5 радних дана.

Изузетно запослени који учествују на међународним такмичењима и представљају Републику Србију имају право на плаћено одсуство за време учешћа на међународном такмичењу, док такмичење траје.

Изузетно од става 1. овог члана, одсуство у случају смрти члана уже породице запосленог, ради упућивања на превенцију радне инвалидности или рехабилитацију и добровољног давања крви, не урачунава се у укупан број радних дана плаћеног одсуства у току календарске године.

Члановима уже породице сматрају се брачни друг, деца, браћа, сестре, родитељи, усвојиоци, усвојеници, стараоци. ”

Члан 19. нацрта Колективног уговора:

**Јелена Јововић**, је дала примедбу на став 1. тачка 4. и поставила питање да ли је докторска дисертација потребна за потребе Послодавца.

**Светлана Јелић Бурић** је истакла да није потреба послодавца, тачније да у Друштву немамо послова за чије обављање се тражи докторат, али да је плаћено одсуство по овом основу у оволиком трајању резултат прошлих преговора за Колективни уговор и да је ово прилика да синдикати изнесу своје мишљење о дужини трајања плаћеног одуства.

**Верица Николић** је дала предлог да се та тачка избрише.

**Светлана Јелић Бурић** је изнела мишљење да предлаже да остане ова тачка у Колективном уговору, јер се може десити да затреба, и можда ће сутра неко из редова синдиката моћи да се позове на њу.

**Ивана Јовичић Ћурчић** сматра да тачку треба оставити.

**Јелена Јововић** сматра да је овај став контрадикторан да се остави 25 радних дана за докторску дисертацију, јер је Пословодство ставило примедбу на плаћено одуство у претходном члану.

**Светлана Јелић Бурић** је појаснила да «Железнице Србије» ад никоме не плаћа школовање ни онима који спремају докторат, ни онима који уписују средњу или вишу школу. Само се излази у сусрет у вези са плаћеним одсуством ради полагања испита

**Наташа Алексић Капетановић**, је истакла да «Железнице Србије» ад нема финансијске могућности да запосленима плаћа школовање и сматра да је ово један вид помоћи Друштва.

Након дискусије члан 19 је усаглашен.

**Члан 19. је усаглашен и гласи:**

**«Члан 19.**

Запослени има право на одсуство са рада уз накнаду зараде, и то:

1. за полагање стручног испита 2 радна дана;
2. за полагање испита у средњој школи 2 радна дана;
3. за полагање испита у високошколским установама 3 радна дана;
4. за припрему и одбрану докторске дисертације 25 радних дана;
5. за полагање правосудног испита за потребе код послодавца 25 радних дана;
6. за полагање испита за лиценцу за потребе код послодавца 7 радних дана;
7. за стручно усавршавање, преквалификацију или доквалификацију за потребе код послодавца, за време трајања;
8. за рехабилитацију по писменој препоруци надлежне здравствене установе, за време за које је упућен.

Право на одсуствовање са рада из става 1. тач. 1) - 6) овог члана, запослени може да користи само у случају да испит полаже први пут.»

Члан 20. нацрта Колективног уговора:

**Јелена Јововић** је испред Одбора репрезентативних синдиката изнела предлог за измену члана. У старом Колективном уговору постојала је одредба и сматра да она треба да се врати, а односи се на став 2. овог члана а то је да се «Запосленом се на његов захтев може одобрити одсуство са рада без накнаде зараде под условом да то не ремети процес рада и ради завршавања послова приватне природе до 2 године.» Истакла да да то одсуство не мора да буде до 2 године, али Одбор репрезентативних синдиката је ставио максималан период који је био у том Колективном уговору.

**Верица Николић** се осврнула на задњи састанак са в.д. генералног директора који је организован на тражење Синдикат новинара «Железнице Србије», на коме је в.д. генералног директора рекао да је могуће да се узме неплаћено одсуство до месец дана.

**Светлана Јелић Бурић**, је истакла да сматра да је период од 2 године предуг. На преговорима за прошли Колективни уговор такође је била предложена одредба о неплаћеном одсуству у трајању до 6 месеци, али је иста на примедбу и образложење Министарства финансија брисана. Међутим, мишљена је да постоји могућност да се појави потреба да неко реши неко своје приватно питање и да му је потребно неплаћено одсуство у трајању до 6 месеци.

**Ивана Јовичић Ћурчић** сматра да треба да се период за неплаћено одуство ограничи на 12 месеци.

**Наташа Алексић Капетановић**, је казала да не види ко је овде од нас незаменљив да би га Друштво чекало годину дана. Ко је занимање специфично за наше Друштво да не би било могућности за замену? У нашем Друштву су сви послови административни. Друга друштва имају специфична занимања и код њих је могуће да постоји ова одредба.

**Члан 20. је усаглашен и гласи:**

**«Неплаћено одсуство**

**Члан 20.**

Запосленом се на његов захтев, одобрава одсуство са рада без накнаде зараде у следећим случајевима:

- неговање оболелог члана уже породице – до 30 дана

- смрти сродника до трећег степена сродства – 2 дана, који нису обухваћени чланом 18. Колективног уговора.

Запосленом се на његов захтев може одобрити одсуство са рада без накнаде зараде под условом да то не ремети процес рада **и ради завршавања послова приватне природе у трајању до 6 месеци**.

За време одсуства из става 1. овог члана права и обавезе запосленог из радног односа мирују.

Решење о одсуствовању из става 1. овог члана доноси запослени кога овласти Одбор директора

Потом се прешло на разматрање текста главе **VII. ЗАРАДА, НАКНАДА ЗАРАДЕ И ДРУГА ПРИМАЊА ЗАПOСЛЕНИХ пододељак Зараде:**

:

**VII. ЗАРАДА, НАКНАДА ЗАРАДЕ И ДРУГА ПРИМАЊА ЗАПOСЛЕНИХ**

**Зарада**

**Члан 21. је усаглашен и гласи:**

**«Члан 21.**

Запослени има право на одговарајућу зараду која се утврђује законом, овим колективним уговором и уговором о раду.

Зарада из става 1. овог члана се састоји од зараде за обављени рад и време проведено на раду, зараде по основу доприноса запосленог пословном успеху послодавца (награде, бонуси и слично) и других примања по основу радног односа у складу са овим колективним уговором и уговором о раду.

Под зарадом у смислу става 2. овог члана сматра се зарада која садржи порезе и доприносе који се плаћају из зараде.

Запосленом се гарантује једнака зарада за исти рад или рад исте вредности који остварује код послодавца.

Под радом једнаке вредности подразумева се рад за који се захтева исти степен стручне спреме, односно образовања, знања и способности, у коме је остварен једнак радни допринос уз једнаку одговорност.»

**Члан 22. је усаглашен и гласи:**

**«Члан 22.**

Зарада запосленог за обављени рад и време проведено на раду утврђује се на основу:

1. основне зараде;
2. дела зараде за радни учинак;
3. увећане зараде.“

**Члан 23. је усаглашен и гласи:**

**„Члан 23.**

Основна зарада запосленог утврђује се као производ вредности радног часа, коефицијента посла утврђеног у Прилогу 1. Колективног уговора (у даљем тексту: Прилог 1.), који чини његов саставни део и просечног месечног фонда часова рада од 174 часа.»

**Члан 24. је усаглашен и гласи:**

**«Члан 24.**

Основна зарада из члана 23. Колективног уговoра може се уговором о раду уговорити у већем износу у складу са Законом и овим колективним уговором, а највише до 20%.

При уговарању основне зараде у смислу става 1. овог члана, висина коефицијената са запосленим уговара се на основу следећих критеријума:

* посебних знања и вештина,
* посебно радно искуство и
* других критеријума од значаја за процену радног доприноса запосленог.»

**Члан 25. није усаглашен**

**Јелена Јововић** је истакла да је познат став синдиката у вези са овим чланом. Ово је суштински члан и разлог зашто је отказан Колективни уговор и зашто су вођени претходни преговори и сада јединствено преговарање. Такође, проблем који је везан за овај члан су преговори који тек треба да се одрже између синдиката и Социјално - економског савета.

Предлог Одбора репрезентативних синдиката је да цена радног сата износи 172,54 динара, без пореза и доприноса и не сме бити мања од минималне цене рада и да њу прати.

**Светлана Јелић - Бурић** је казала да немамо никакве параметре, осим предлога синдиката, и предлаже да се настави са радом на тексту Колективног уговора, па ћемо се врло брзо вратити на овај члан.

**Члан 26. није усаглашен**

**Светлана Јелић Бурић**, упознала је присутне да је ово начелно написано да би се пратила квалификација према НОКС-у. Све зависи од нашег Прилога 1, те је потребно прво сачекати коначну верзију Прилога 1 па онда овај члан дефинисати.

**Члан 27. је усаглашен и гласи:**

**«Члан 27.**

Део зараде за радни учинак запосленог утврђују се на основу оцене обављеног рада запосленог, за односни месец у складу са следећим критеријумима:

1. квалитетом извршених послова у односу на стандардни квалитет, односно квалитетом који је уобичајен за одговарајућу врсту посла;
2. извршавања послова у утврђеним роковима;
3. обимом извршених послова у односу на планиране и текуће послове;
4. ефективног коришћења радног времена;
5. односа према раду (радна и технолошка дисциплина, сарадња у обављању послова и сл.);
6. уштеде у материјалним трошковима и односа према средствима рада.

Део зараде за радни учинак оцењује запослени овлашћен одговарајућим актом послодавца.

Овлашћени запослени из става 2. овог члана дужан је да репрезентативном синдикату достави податке који се односе на део зараде из става 1. овог члана, у складу са законом.»

**Члан 28. није усаглашен**

**Јелена Јововић, члан Одбора репрезентативних синдиката има предлог да се дода нова одредба да се за време колективног преговарања учесницима преговора увећа зарада за 20 %.**

**Светлана Јелић Бурић, је истакла да је досадашњи Колективни уговор у том делу у складу са Законом о раду, чл. 211. и 214. Плаћено одсуство подразумева да запослени не обавља послове свог радног места, и за тој период се не врши оцена радног учинка.**

**Договорено је да синдикати прибаве како гласи предложена одредба у другим друштвима, како би видели како су они овај предлог дефинисали.**

**Члан 29. није усаглашен**

**Предлог Одбора репрезентативних синдиката је да се повећа минули рад са 0,4% на 0,5%.**

**Договорено је да се уради симулација, како би се видео финансијски ефекат таквог повећања, па потом да се дискутује о овом члану.**

**Члан 30. је усаглашен и гласи:**

**«Члан 30.**

Приправник има право на зараду у висини 80% основне зараде за послове за које је закључио уговор о раду.“

Члан 31. нацрта Колективног уговора:

Јелена Јововић, је предложила да се у тачки 6. после речи: «органа синдиката и савеза синдиката» додају речи: «код послодавца и на републичком нивоу».

**Члан 31. је усаглашен и гласи:**

**«Члан 31.**

Запослени има право на накнаду зараде за време одсуствовања са рада у висини просечне зараде запосленог у претходних 12 месеци:

1. одсуствовања са рада на дан празника који је нерадни дан;
2. годишњег одмора;
3. плаћеног одсуства у складу са чл. 18. и 19. Колективног уговора;
4. војне вежбе и одазивања на позив државног органа;
5. стручног оспособљавања или усавршавања;
6. присуствовања седницама државних органа, органа територијалне аутономије и локалне самоуправе, привредне коморе, органа код послодавца, органа синдиката и савеза синдиката **код послодавца и на републичком нивоу**.»

**Члан 32. није усаглашен**

**Јелена Јовић**, истакла је да синдикати имају предлог да се у:

* тачки 1. повећа проценат са 70 % на 75% просечне зараде, али нема никога из Министарства финансија са којима би се продискутовало на ту тему;
* у тачки 2. да се после речи: „повредом на раду“ додају речи: „трансплантација органа или ткива, самоизолација или изолација у случају епидемије заразне болести или професионалне болести“.

**Светлана Јелић Бурић**, је у вези предлога у тачки 1. да се ради о боловању на терет послодавца, и да је питање да ли за то Друштво има финансијских могућности.

У вези предлога у тачки 2. да се о истом мора размислити, да у вези са трансплантацијом органа и накнадом за време боловања треба правити разлику између накнаде зараде за донора и примаоца органа или ткива, и утврдити тачно каква је законска регулатива, као и да се предлог који се односи на накнаду зараде за време самоизолациле или изолације у случају епидемије заразне болести мора боље и прецизније дефинисати, али да је сама идеја добра.

**Члан 33. је усаглашен и гласи:**

**«Члан 33.**

Запослени има право на накнаду зараде за време одсуствовања са рада због привремене спречености за рад до 30 дана у висини 100% просечне зараде запосленогу претходних 12 месеци пре месеца у којем је наступила привремена спреченост за рад ако је она последица доживљеног стреса, у случају ванредног догађаја са смртним последицама или у случају да запосленом до испуњења законом прописаних услова за остваривање права на старосну пензију недостаје до пет година.„

**Члан 34. нацрта Колективног уговора:**

**Јелена Јововић**, члан Одбора репрезентативних синдиката сматра да би требало да накнада зараде буде 75% од просечне зараде запосленог у претходних 12 месеци.

**Светлана Јелић Бурић**, је истакла да предлог није у супротности са законом, али је питање да ли Друштво има довољно финансијских средстава.

Предлог Одбора је прихваћен, али ће и Оснивач дати своје мишљење о истом.

**Члан 34. је усаглашен и гласи:**

**«Члан 34.**

Запослени има право на накнаду зараде у висини **75%** просечне зараде запосленог у претходних 12 месеци, за време прекида рада до којег је дошло без кривице запосленог, најдуже 45 радних дана у календарској години.»

**Члан 35. није усаглашен**

**Јелена Јововић, сматра да треба да стоји „просечна зарада код Послодавца“.**

**Договорено је да се уради симулација „просечна зарада код Послодавца“ како би се видео финансијски ефекат таквог повећања.**

**3. Разно**

Договорено је да се следећи састанак одржи у четвртак 20. августа 2020. године , (са почетком у 12 или 13 часова, о чему ће учесници бити благовремено обавештени), у сали 361 на I спрату пословне зграде, ул. Немањина бр. 6 у Београду.

Састанак је завршен у 12,00 часова.

|  |  |
| --- | --- |
| **ЗА ОДБОР ЗА ПРЕГОВОРЕ**  **РЕПРЕЗЕНТАТИВНИХ СИНДИКАТА**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **Верица Николић** | **ЗА ОДБОР ЗА ПРЕГОВОРЕ**  **„ЖЕЛЕЗНИЦЕ СРБИЈЕ“ АД**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **Светлана Јелић-Бурић** |